PRIA on heaks kiitnud MTÜ Õnne Maja projekti, millega taotleti Kolga vana vallamajast rahvamaja tegemiseks 911 700 krooni. Õnne Maja  juhatuse liige Katrin Lellep ütleb, et selle summa eest on plaanis korda teha Kolga vana vallamaja katus ja vundament, rajada juurdeehituse vundament ja panna uuele hoonele katus. Ka on projektis raha juurdeehituse seinte paigalduseks. Seinte endi jaoks küsiti toetusraha MTÜ Arenduskoja kaudu LEADER-programmist, kust tookord selleks raha ei jätkunud. Seega on olemas raha seinte paigaldamise kulude katteks, kuid ei ole seinte materjali jaoks. Katrin Lellep lubab, et talvel on kavas esitada uus taotlus.  Rahvamaja projekteerimiseks on lubatud LEADER programmist 183 000 krooni. Projekteerivad Tiina ja Aleksander Skolimowski arhitektuuribüroost ASE. Projekt hakkab valmis saama ning Katrin Lellep loodab, et sügisel antakse rahvamaja rajamiseks ehitusluba. Kõigepealt hakatakse endise vallamaja vana osa korda tegema. Osadeks remonditöödeks saab kasutada ka MTÜle Lahemaa Kaugtöö- ja Koolituskeskus LEADER programmist lubatud 499 554 krooni - koostöökeskuse ruumide korda tegemiseks vanasse vallamajja ehk tulevasse  rahvamajja.